KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2025. október 15 –i ülésére)

TÁRGY:	ELLÁTÁSI SZERZŐDÉS MEGKÖTÉSE AZ ÉTKEZTETÉS, HÁZI SEGÍTSÉGNYÚJTÁS, IDŐSEK NAPPALI ELLÁTÁSA  BIZTOSÍTÁSÁRA 


A szociális igazgatásról és szociális ellátásokról szóló 1993.évi III. törvény (a továbbiakban: Szt.) 62.-63.§-aiban és 65/F.§ (1) bekezdés a) pontjában meghatározott személyes gondoskodást nyújtó étkeztetés, házi segítségnyújtás, idősek nappali ellátása szociális alapszolgáltatásokat Kiskőrös Város Önkormányzata az Szt. 121. §-a alapján a Magyarországi Baptista Egyházzal kötött 8313-4/2022. számú ellátási szerződés útján biztosítja.
A Magyarországi Baptista Egyház képviselője Opauszki György kérte a fenti ellátási szerződés 2025. december 31. napjával, közös megegyezéssel történő megszüntetését, mivel a Magyarországi Baptista Egyház az általa működtetett Filadelfia Integrált Szociális Intézményt és az intézmény által nyújtott szolgáltatásokat a közvetlen fenntartásából más egyházi fenntartónak, a Baptista Diakónia Központnak (székhelye: 1063 Budapest, Munkácsy Mihály u.1.) kívánja átadni.

A Baptista Diakónia Központ képviselője, Kiss Péter fentiekre tekintettel kezdeményezte Kiskőrös Város Önkormányzatánál, hogy az étkeztetés, házi segítségnyújtás, idősek nappali ellátása szociális alapszolgáltatások működtetésére Kiskőrös Város Önkormányzata és a Baptista Diakónia Központ 2026. január 1. napjával kössön ellátási szerződést.

Étkeztetést 196 fő részére, házi segítségnyújtást 115 ellátott részére, idősek nappali ellátását pedig 50 férőhelyen kívánják biztosítani.

Ellátási szerződés megkötése esetén az étkeztetés, házi segítségnyújtás, idősek nappali ellátása szociális alapszolgáltatások működtetése pénzbeli támogatási kötelezettséggel nem terhelné az Önkormányzatot. A Baptista Diakónia Központ maga gondoskodna ezeknek a szolgáltatásoknak jogszabályban előírt, a működtetéshez szükséges tárgyi, szakmai, működési és személyi feltételeiről.

Az Szt. 86. §-a alapján a települési önkormányzat köteles biztosítani étkeztetést, házi segítségnyújtást és idősek nappali ellátását. Az Szt. 120. §-a szerint a helyi önkormányzat a szociális szolgáltatást egyházi vagy más, nem állami szervvel, egyházi fenntartóval vagy nem állami fenntartóval kötött ellátási szerződés útján is biztosíthatja. 

Az ellátási szerződést az Szt. 121. §-a alapján írásban kell megkötni. 
Az ellátási szerződésnek tartalmaznia kell 
a) az egyházi fenntartó vagy a nem állami fenntartó nevét, székhelyét és adószámát; 
b) a szociális ellátás formáját, az ellátásban részesítendők körét, számát; 
c) az egyházi fenntartó vagy a nem állami fenntartó nyilatkozatát a szerződésben meghatározott szociális szolgáltatásra vonatkozó külön jogszabályok és szakmai követelmények, nyilvántartási kötelezettségek betartására, illetve a szolgáltatóval, intézménnyel történő betartatására; 
d) a személyi térítési díj csökkentésének, illetve elengedésének eseteit és módjait; 
e) szerződésszegés esetén a szolgáltatás folyamatos biztosítására, valamint a kártérítés mértékére vonatkozó kikötést; 
f) a szerződés felmondásának hónapokban meghatározott idejét; 
g) az ellátás igénybevételének szabályaihoz kapcsolódva különösen a tájékoztatási kötelezettség teljesítését, az e törvényben meghatározott értesítési kötelezettséget, különös tekintettel arra az esetre, ha a települési önkormányzat rendelkezik meghatározott számú férőhellyel az intézményben; 
h) a panaszok érvényesítésének rendjét, az önkormányzat tájékoztatásának formáját, a panaszok kivizsgálására vonatkozó megállapodást; 
i) az önkormányzat, illetve a társulás részére történő beszámolás, tájékoztatás módját, formáját, gyakoriságát azzal, hogy az ellátást biztosító szervezetet évente legalább egyszer beszámolási kötelezettség terheli; 
j) a külön jogszabályban meghatározott adatszolgáltatási kötelezettség teljesítésének módját, a statisztikai adatgyűjtéshez szükséges adatok rendelkezésre bocsátását; 
k) az ellátási szerződés alapján végzett feladat ellátásához kapcsolódóan a szolgáltatáshoz való hozzájárulás összegét; 
l) a hozzájárulás megfizetésével kapcsolatos eljárási kérdéseket, határidőket; 
m) a hozzájárulással történő elszámolással kapcsolatos kötelezettségeket. 
 
Az Szt.122.§-a szerint a helyi önkormányzat képviselő-testülete az ellátási szerződés megkötését, a szerződés módosítását, illetve megszüntetését nem ruházhatja át.

Kiskőrös Város Önkormányzata már 2011. év óta a Magyarországi Baptista Egyházzal kötött ellátási szerződés útján látja el az étkeztetés, házi segítségnyújtás, idősek nappali ellátása szociális alapszolgáltatásokat. A feladatellátás továbbra is a Filadelfia Integrált Szociális Intézmény szervezeti keretein belül történne, de a Baptista Diakónia Központ fenntartásával.

A folyamatos feladatellátás érdekében javaslom a Képviselő-testületnek a határozat-tervezet elfogadását.

Kiskőrös, 2025. október 7.

                                                                                  				Domonyi László sk.
                                                                                      				    polgármester

HATÁROZAT-TERVEZET

A Képviselő-testület 
1. egyetért azzal, hogy Kiskőrös Város Önkormányzata a szociális igazgatásról és szociális ellátásokról szóló 1993. évi III. törvény 62-63.§-ai, és 65/F.§-a szerinti étkeztetés, házi segítségnyújtás és idősek nappali ellátása szociális alapszolgáltatás biztosítására ellátási szerződést köt a Baptista Diakónia Központtal (székhely:1063 Budapest, Munkácsy Mihály utca 1.).
1. felhatalmazza a polgármestert a határozat mellékletét képező ellátási szerződés aláírására.

Felelős: 	polgármester
Határidő: 	2025. december 31.
